text: Fuld mand låst inde i skralderum
  02 marts 2011 kl. 07.18
  I Varde blev naboerne tirsdag aften så trætte af en stærkt påvirket mand, at de låste ham inde i et skralderum.  
  Ved 20-tiden tirsdag aften havde naboerne fået nok: En stærkt påvirket mand opførte sig i naboerne øjne for vildt. Manden havde blandt andet sparket hul i en rude i en dør.
  Naboerne fik fat i den fulde mand, og da han ikke ville falde til ro, låste de ham inde i et skralderum indtil politiet kom. 
  Manden har overnattet i detentionen i Esbjerg, men Syd- og Sønderjyllands Politi oplyser her til morgen, at manden igen er på fri fod - i ædru tilstand.
  